Kirkosta eroaminen jatkuu tavallista vilkkaampana.

Eroakirkosta.fi-sivuston mukaan yli tuhat suomalaista oli jättänyt eroilmoituksensa tänään ennen puoltapäivää.

Sivuston mukaan eilen erosi yli 5 000 ihmistä. Määrä on tämän vuoden ennätys yhden päivän aikana.

Vapaa-ajattelijain liiton puheenjohtajan mukaan nyt eronneet ovat perustelleet päätöstään arkkipiispa Kari Mäkisen myönteisellä suhtautumisella sukupuolineutraaliin avioliittolakiin.

Mikkelin piispa Seppo Häkkinen ja Porvoon piispa Björn Vikström vetosivat eilen kirkon yhtenäisyyden puolesta. Piispat totesivat kysymyksen avioliitosta jakavan kirkkoa, mistä osoituksena Häkkinen ja Vikströmkin ovat asiassa eri linjoilla.

- Olemme kuitenkin täydellisen samanmielisiä siitä, ettei tämän asian vuoksi kenenkään pidä erota kirkosta, piispat kirjoittivat.

Eroaallon keskellä on tänään vietetty ensimmäistä adventtia, joka houkuttelee perinteisesti tavanomaista sunnuntaita enemmän väkeä kirkkoon. Ensimmäinen adventti merkitsee joulun odotuksen alkamista ja aloittaa samalla uuden kirkkovuoden.